Vrou dood, man kritiek ná Bloem-botsingArgieffoto: ER24 ’n Vrou is dood en ’n man in ’n kritieke toestand nadat twee motors vroeg Vrydagaand op Happy Valleyweg in Bloemfontein in die Vrystaat gebots het. Russel Meiring, woordvoerder van ER24, het gesê paramedici is omstreeks 18:15 na die toneel ontbied waar hulle met hul aankoms twee motors in die middel van die pad aangetref het. Die liggaam van ’n vrou, vermoedelik in haar 70’s, is in die passasiersitplek van een van die motors aangetref. Die vrou het egter reeds aan haar beserings beswyk en is op die toneel dood verklaar, het Meiring gesê. Drie ander persone is op die toneel deur mediese personeel ondersoek. ’n Man wat ten tyde van die botsing in dieselfde motor as die vrou was, het ernstige beserings opgedoen, het Meiring verduidelik. Twee vroue uit die ander motor het geringe beserings opgedoen. Die beseerdes is per ambulans na die Mediclinic in die stad gehaas. Die toepaslike owerhede was op die toneel.